10/05/2021 | Administración LocalMunicipal
Vilasantar
Bases do proceso selectivo para a contratación dun/ha técnico/a de turismo para as oficinas de turismo do Concello de Vilasantar e do Concello de Boimorto

Mediante Decreto da Alcaldía n.º 99/2021, do 4 de maio de 2021, convocouse o proceso selectivo para a contratación dun/ha técnico/a de turismo para as oficinas de turismo do Concello de Vilasantar e do Concello de Boimorto. A través do citado decreto, tamén se aprobaron as bases da convocatoria, cuxo texto íntegro publícase de seguido: BASES QUE REXERÁN A CONVOCATORIA PARA A CONTRATACIÓN DUN/HA TÉCNICO/A DE TURISMO, A XORNADA PARCIAL E SUBVENCIONADO POLA DEPUTACIÓN PROVINCIAL DA CORUÑA, POLO SISTEMA DE CONCURSO PARA AS OFICINAS DE TURISMO DOS CONCELLOS DE VILASANTAR E BOIMORTO Primeira.–Obxecto da convocatoria. O obxecto da presente convocatoria é a contratación laboral temporal, mediante concurso, dun/ha técnico/a de turismo para a Promoción e Desenvolvemento Turístico para as oficinas de turismo dos Concellos de Vilasantar e Boimorto. Esta contratación será a xornada parcial de 30 horas semanais, con duración de 5 meses. As actuacións obxecto do traballo serán as descritas na solicitude de subvención á Deputación Provincial da Coruña. O contrato de duración determinada, rexerase polo establecido no contrato, sendo a retribución mensual con paga extra xa prorrateada será de 1.412,43 € brutos mensuais. Segunda.–Requisitos dos/as aspirantes. a) Ter a nacionalidade española, sen prexuízo do disposto no artigo 57 do Real Decreto Lexislativo 5/2015, do 30 de outubro, do texto refundido da Lei do Estatuto Básico do Empregado Público.  Artigo 57 referido ao acceso ao emprego público de nacionais doutros Estados, nos seguintes termos: – Os nacionais dos Estados membros da Unión Europea poderán acceder, como persoal funcionario en igualdade de condicións que os españois ós empregos públicos, con excepción de aqueles que directa ou indirectamente impliquen unha participación no exercicio do poder público ou nas funcións que teñen por obxecto a salvagarda dos intereses do Estado ou das Administracións Públicas. A tal efecto, os órganos do Goberno das Administracións públicas determinarán as agrupacións de funcionarios contempladas no artigo 76, ás que non poden acceder os nacionais doutros Estados. – As previsións do apartado anterior serán de aplicación calquera que sexa a súa nacionalidade, o cónxuxe dos españois e dos nacionais doutros Estados membros da Unión Europea, sempre que non estean separados de dereito e os seus descendentes e os do seu cónxuxe sempre que non estean separados de dereito, sexan menores de 21 anos ou maiores de dita idade dependentes. – O acceso ó emprego público como persoal funcionario, estenderase igualmente ás persoas incluídas no ámbito de aplicación dos Tratados Internacionais celebrados pola Unión Europea e ratificados por España nos que sexa de aplicación a libre circulación de traballadores, nos termos establecidos no apartado 1 deste artigo. – Os estranxeiros aos que se refiren os apartados anteriores, así como os estranxeiros con residencia legal en España poderán acceder ás Administracións Públicas, como persoal laboral, en igualdade de condicións que os españois. Poderán tomar parte nas probas selectivas, ademais dos españois: 1) os nacionais dos demais estados membros da Unión Europea, do Reino de Noruega ou da República de Islandia, 2) os cónxuxes dos españois e os nacionais dos demais estados membros da Unión Europea, do Reino de Noruega ou da República de Islandia, sempre que non estean separados de dereito, así como os seus descendentes e os do seu cónxuxe, sempre que non estean separados de dereito, menores de 21 anos ou maiores de dita idade que vivan ás súas expensas. Os aspirantes que non teñan a nacionalidade española deberán acreditar o cumprimento dalgún dos requisitos anteriores xuntando á solicitude fotocopia compulsada do documento de identidade ou pasaporte. As persoas incluídas no apartado a.2) deberán presentar, ademais, os documentos expedidos polas autoridades competentes que acrediten o vínculo de parentesco e, no seu caso, unha declaración xurada o promesa do español ou do nacional da Unión Europea, de Noruega o de Islandia co que existe este vínculo de que non está separado de dereito do seu cónxuxe, ou de que o aspirante vive as súas expensas. As persoas que non teñan nacionalidade española que superen o proceso selectivo non poderán desempeñar postos de traballo que supoñan a participación directa ou indirecta no exercicio do poder público. A Administración será a competente para determinar cales serán ditos postos de traballo. b) Posuír a capacidade funcional para o desempeño das tarefas. Non padecer enfermidade nin estar afectado por doenza física ou psíquica que sexa incompatible co desempeño das correspondentes funcións. No caso de minusvalía que non impida o exercicio das súas funcións deberá xustificarse por medio de certificación da Consellería competente da Xunta de Galicia. c) Ter cumpridos os 18 anos de idade e non exceder no seu caso da idade máxima de xubilación forzosa. d) Non ter sido separado/a mediante expediente disciplinario do servizo de calquera das administracións públicas ou dos órganos constitucionais ou estatutarios das CCAA nin atoparse en inhabilitación absoluta ou especial para empregos ou cargos públicos por resolución xudicial, para exercer funcións similares ás que desempeñaban no caso de persoal laboral, no que houbese sido separado ou inhabilitado. De ser nacional doutro Estado non atoparse inhabilitado ou en situación equivalente nin ter sido sometido a sanción disciplinaria ou equivalente que impida, no seu Estado nos mesmos termos o acceso ó emprego público. e) Non estar incurso en causas de incompatibilidade de conformidade có disposto na Lei 53/1984 do 26 de decembro, de incompatibilidades do persoal ó servizo das administracións públicas. Serán requisitos específicos en aplicación do disposto no artigo 56.3 da Lei 7/2007 os seguintes: Estar en posesión dalgún dos seguintes títulos: – Técnico superior en Guía, Información e Asistencia Turística ou equivalente. – Técnico en Empresas e Actividades Turísticas ou equivalente. – Grao ou Diplomatura en Turismo ou equivalente homologado. – Dobre grao en Ciencias Empresariais e Turismo – Grao ou Licenciatura en Historia da Arte. – Grao ou Licenciatura en Humanidades. – Grao ou Licenciatura en Xeografía e Ordenación do Territorio. – Grao ou Licenciatura en Historia. Ademais deberá estar en posesión do Celga 4 ou equivalente. Terceira.–Presentación de solicitudes. O Concello de Vilasantar dará publicidade á convocatoria e ás bases de selección a través do Boletín Oficial da Provincia da Coruña, da páxina web e no taboleiro de edictos do concello. O prazo de presentación de solicitudes será de 10 días naturais, contados a partir do seguinte ao da publicación da convocatoria no Boletín Oficial da Provincia da Coruña. As instancias solicitando tomar parte no proceso selectivo dirixiranse ó Sr. alcalde-presidente e nelas cada aspirante deberá manifestar que reúne todas e cada unha das condicións esixidas na convocatoria, referidas sempre á data de expiración do prazo de presentación de instancias. As solicitudes (anexo I) presentaranse no Rexistro Xeral do Concello de Vilasantar mediante instancia dirixida ao Sr. alcalde-presidente, no Rexistro da Sede Electrónica do Concello de Vilasantar (https://sede.vilasantar. gal) ou por calquera outro medio válido en dereito, recollido no artigo 16.4 da Lei 39/2015, do 1 de outubro, do Procedemento Administrativo Común das Administracións Públicas, no prazo de 10 días naturais, contados a partir do seguinte o da publicación do anuncio da convocatoria. As solicitudes que se presenten a través da Oficina de Correos deberán entregarse nun sobre aberto para ser selada e datada polo funcionario de correos antes de ser certificada. Neste caso os aspirantes deberá comunicalo mediante fax (981 778166) durante o mesmo prazo que o de presentación de instancias. Actuárase de igual xeito, no caso de ser presentada a solicitude noutra Administración Pública. En caso de non realizar esta comunicación vía fax ou quedarán excluídos/as do procedemento de selección. A instancia (Anexo I) acompañarase da seguinte documentación: – DNI – Título ou declaración ou certificado de estar en condición de obtelo título esixido nas bases para a praza antes da sinatura do correspondente contrato; deberá indicar que titulación é usada como requisito da convocatoria e cal é usada na fase de concurso. – Celga 4 ou equivalente. – Relación dos méritos alegados para a súa baremación na fase de concurso segundo a orde de baremación establecida en cada un dos apartados, indicando a puntuación que entende a persoa aspirante que lle corresponde consonte estas bases en cada un dos apartados. – Documentación acreditativa dos méritos alegados na instancia. Serán publicadas no taboleiro de anuncios do Concello e na páxina web as listas de admitidos e excluídos coa motivación da exclusión, elevándose a definitiva a lista de admitidos de non existir excluídos; outorgarase o prazo de tres días hábiles aos excluídos na lista provisional, no seu caso, para alegacións, procedéndose posteriormente á aprobación da lista definitiva. Cuarta.–Criterios para a selección de candidatos. Para a selección dos/as candidatos/as terase en conta, na fase de concurso, o currículo que contará un máximo de 10 puntos, cada candidato/a deberá entregar o ANEXO I de modelo solicitude no que cumprimentará a valoración dos méritos alegados ( o non cumprimentar a valoración conlevará a exclusión da selección) e unha entrevista persoal que versará sobre o contido do traballo de técnico/a de turismo que contará con un máximo de 5 puntos. *Formación e experiencia (máximo 10 puntos). – Cursos de especialización, en centros oficiais ou homologados, relacionados co sector turístico (ata un máximo de 2 puntos): Máster ou Postgrao 1,00 punto Cursos de 100 horas ou máis 0,30 puntos Cursos de 50 a 99 horas 0,20 puntos Cursos de 25 a 49 horas 0,10 puntos – Outros méritos Carné de Guía Turístico Especializado de Galicia 1 punto – Experiencia profesional Por servizos prestados no mesmo posto ou similar guía turístico/a, monitor/a tempo de lecer, animador sociocultural ou similar, tanto en entidades públicas como privadas 0,10 puntos por mes traballado. – Coñecemento de idiomas Nivel usuario básico- Nivel A1: 0,5 puntos e nivel A2: 1 punto Nivel usuario independente- Nivel B1: 1,5 puntos e nivel B2: 2 puntos Nivel usuario competente- Nivel AC1: 2,5 puntos e nivel C2: 3 puntos O nivel acreditarase mediante título expedido, e no seu caso homologado, por organismo competente, só se valorará o nivel máis alto e a puntuación outorgada ao nivel superior exclúe a outorgada ao curso inferior. *Entrevista (5 puntos). Realizarase unha entrevista que versará sobre os contidos do traballo de técnico/a de turismo e que se puntuará cun máximo de 5 puntos. Quinta.–Comisión Seleccionadora. O tribunal cualificador estará composto polos seguintes membros, de conformidade co disposto no art.60 do Real Decreto Lexislativo 5/2015, do 30 de outubro, polo que se aproba o texto refundido da Lei do estatuto básico do empregado público: – Presidenta: M.ª Montserrat Vázquez Varela, traballadora social do Concello de Vilasantar. – Suplente de presidenta: M.ª Hermitas Sánchez González, traballadora social do Concello de Sobrado. – Secretaria: M.ª Isabel Novo López, funcionaria do Concello de Vilasantar. – Suplente secretaria: Maria Chao Carballeira, secretaria do Concello de Vilasantar. – Vogal: M.ª Trinidad Veiras Freire, técnico de cultura e información xuvenil do Concello de Vilasantar. – Suplente: M.ª Esther Vidal Pandelo, traballadora social do Concello de Boimorto. – Vogal: Ana Belén Vázquez Garea, técnica de intervención familiar do Concello de Vilasantar. – Suplente: M.ª Teresa Cea Vázquez, técnica de intervención familiar do Concello de Boimorto. – Vogal: Ana M.ª Vallo Cambo, axente de emprego e desenvolvemento local do Concello de Boimorto. – Suplente: Jesús Ramón Varela García, operario de servizos múltiples do Concello de Sobrado. A pertenza ó Tribunal será sempre a título individual, non podendo ostentarse esta en representación ou por conta de ninguén. O Tribunal poderá contar, para todas ou algunhas das probas, coa colaboración de asesores técnicos, con voz e sen voto, que deberán limitarse ó exercicio da súa especialidade técnica, e cuxo réxime de retribucións determinárase na resolución que acorde a súa designación. Así mesmo, poderá contar cun colaborador administrativo, con voz e sen voto, asimilado a Vogal ós exclusivos efectos da súa retribución. Os membros do Tribunal deberán absterse de formar parte do mesmo e de intervir cando concorran as circunstancias previstas nos arts.23 e 24 da Lei 40/2015, do 1 de outubro, de Réxime Xurídico do Sector Público, notificándoo á autoridade convocante, e de conformidade co disposto no art.13 do R. D. 364/1995, do 10 de marzo, calquera aspirante poderá recusalos, cando concorran algunha das referidas circunstancias. O Tribunal só poderá actuar validamente coa asistencia, en todo caso, do presidente, dos vogais e do secretario, titulares ou suplentes, indistintamente. Corresponderalle dilucidar as cuestións plantexadas durante o desenvolvemento do proceso selectivo, velar polo bo desenvolvemento do mesmo, cualificar as probas establecidas e aplicar os baremos correspondentes. A actuación do tribunal axustárase estritamente ás bases da convocatoria. Porén, o Tribunal resolverá as dúbidas que xurdan da súa aplicación e poderá tomar os acordos que correspondan para aqueles supostos non previstos nas bases facultándolles estas para elo. As resolucións do Tribunal vinculan á Administración sen perxuízo de que esta, no seu caso, poida proceder á súa revisión conforme ó previsto nos artigos 106 e seguintes da Lei 39/2015 e artigo 14 do R. D. 364/1995, do 10 de marzo, polo que se aproba o “Regulamento General de Ingreso del Personal al servicio de la Administración General del Estado y de Provisión de Puestos de Trabajo y Promoción Profesional de los Funcionarios Civiles de la Administración General del Estado”. En caso de empate darase preferencia ao que teña maior tempo de experiencia laboral. De persistir desfaríase o empate por sorteo ante a Comisión Seleccionadora. Se algún dos/as candidatos/as inicialmente proposto renunciase á contratación ou non puidese acredita-los requisitos necesarios, a proposta de contratación da Comisión Seleccionadora sería a favor do seguinte con maior puntuación total, permitíndose a creación de bolsa de traballo para a cobertura de posibles vacantes, e que dita bolsa de emprego queda sen efectos unha vez xustificada a subvención do Programa. Sexta.–Proceso selectivo e funcionamento da bolsa de emprego. Determinárase o lugar, data e hora da entrevista persoal, por resolución de Alcaldía, unha vez que remate o prazo de presentación de solicitudes, facéndose público no mesmo anuncio que a lista definitiva de admitidos/as ó proceso. Rematado a cualificación dos/as aspirantes o Tribunal publicará no taboleiro de anuncios e na web do concello (www.vilasantar. gal), no mesmo día en que se acorde, a relación de aprobados/as pola orde de puntuacións e elevará dita resolución á Alcaldía para a formalización do contrato, a favor do aspirante posuidor/a da puntuación máis alta. Na acta da última sesión, incluirase unha listaxe de persoas aspirantes que superen o proceso selectivo, en orde descendente de puntuación. Publicada a relación de aprobados, o Concello de Vilasantar xestionará a bolsa de emprego segundo as necesidades do servizo. Detectada dita necesidade cursarse comunicación ós membros da bolsa de emprego por estrita orde decrecente en base a puntuación obtida nas probas selectivas. As persoas incluídas na relación de aprobados contarán cun prazo de tres días naturais para cumprir coa obrigación de comunicar a aceptación de prazas ou para manifestar expresamente o seu rexeitamento da oferta. Este prazo de tres días naturais poderá reducirse a 24 horas si se declara expresamente a urxencia na cobertura da praza. A bolsa de emprego quedará sen efectos unha vez xustificada a subvención do Programa. Sétima.–Formalización do contrato. A proposta da Comisión seleccionadora trasladarase á Alcaldía, para a resolución do expediente de selección, mediante decreto, que será publicado no taboleiro de anuncios do Concello. O/a aspirante seleccionado/a e antes da súa contratación, deberá presentar a seguinte documentación: a) Copia da tarxeta sanitaria da Seguridade Social. b) Declaración xurada de non estar afastado/a mediante expediente disciplinario do servizo de calquera das administracións públicas ou dos órganos constitucionais ou estatutarios das comunidades autónomas nin se atopar en inhabilitación absoluta ou especial para empregos ou cargos públicos por resolución xudicial. c) Declaración xurada de non se achar incurso en causa de prohibición, incompatibilidade ou incapacidade. d) Certificado médico de non padecer enfermidade nin limitación física ou psíquica incompatíbel co desenvolvemento das funcións correspondentes ao posto de traballo. e) Número de conta bancaria. A formalización do contrato laboral co/a aspirante seleccionado/a será competencia do Sr. alcalde. Oitava.–Sistema de publicidade da convocatoria. Esta convocatoria será publicada no taboleiro de anuncios do Concello, na súa páxina web (www.vilasantar. gal) e no Boletín Oficial da Provincia. Os actos posteriores ao procedemento serán publicados no taboleiro de anuncios do Concello de Vilasantar e na páxina web (www.vilasantar. gal) Novena.–Incidencias. A Comisión Seleccionadora queda autorizada para resolver as dúbidas que se presenten e adopta-los acordos necesarios para o bo funcionamento do concurso concurso oposición en todo o non previsto nestas Bases. Décima.-Dereito supletorio. O non previsto nestas bases estarase ó disposto na lexislación laboral vixente que resulte de aplicación e, especialmente, ó disposto no Real Decreto Lexislativo 2/2015, do 2323 de outubro, polo que se aproba o Texto Refundido do Estatuto dos Traballadores, así como demais lexislación estatal e autonómica en materia de contratación de persoal. Undécima.–Protección de datos. De acordo coa Lei Orgánica 3/2018, do 5 de decembro, de Protección de Datos Persoais e Garantía dos Dereitos Dixitais, infórmase aos participantes nesta convocatoria que os datos persoais serán almacenados polo Concello de Vilasantar, coa única finalidade de ter en conta a súa candidatura para o posto obxecto de esta convocatoria. Os seus datos persoais, xunto coa súa valoración, poderán aparecer publicados no Taboleiro de Edictos do Concello, na sede electrónica e na páxina web da mesma, coa finalidade de dar publicidade ao procedemento. Tendo a posibilidade de exercitar os seus dereitos de acceso, rectificación e cancelación, en relación cos seus datos persoais dirixíndose a este Concello. Duodécima.–Norma final. A presente convocatoria, as súas bases e tódolos actos administrativos que da mesma se deriven e das actuacións do tribunal, poderanos impugna-los interesados no caso e na forma dispostos na Lei 40/2015 de 1 de outubro, do Réxime Xurídico do Sector Público. ANEXO I MODELO DE INSTANCIA D./Dna. ………………………………………………., con DNI número …………. e domicilio a efectos de notificacións e comunicación en ……………………….……………….…, C. P. ………., localidade…….……….…., teléfono.……….… EXPÓN: I.–Que ten coñecemento da convocatoria publicada e bases para a selección de 1 Técnico/a de Turismo a xornada parcial de 30 horas semanais, como persoal laboral temporal non permanente. II.–Que está en posesión de todos e cada un dos requisitos esixidos nas bases de selección. Apórtase a tal efecto a seguinte documentación:  DNI  Título ou declaración ou certificado de estar en condición de obtelo título esixido nas bases para a praza antes da sinatura do correspondente contrato; deberá indicar que titulación é usada como requisito da convocatoria e cal é usada na fase de concurso.  Celga 4 ou equivalente.  Relación dos méritos alegados para a súa baremación na fase de concurso segundo a orde de baremación establecida en cada un dos apartados, indicando a puntuación que entende a persoa aspirante que lle corresponde consonte estas bases en cada un dos apartados.  Documentación acreditativa dos méritos alegados na instancia. Valoración méritos alegados Vilasantar, 5 de maio de 2021. O alcalde Fernando Pérez Fernández